text: Syddanske mænd mangler uddannelse og arbejde
  22 januar 2016 kl. 17.05
  16.000 syddanske unge har hverken en uddannelse eller et arbejde, viser tal fra Undervisningsministeriet.
  Alt for mange syd- og sønderjyder mangler uddannelse og arbejde.
  Tallene taler for sig selv. I hele Danmark er 70.000 unge lige nu uden uddannelse eller job. Og næsten hver fjerde af dem bor i Region Syddanmark, hvor problemet er særligt stort, viser tal fra Undervisningsministeriet.
  Det betyder nemlig, at 16.000 syddanske unge hverken har en uddannelse eller et arbejde.
  På Grindsted Produktionsskole mødte TV SYD en af dem, der har svært ved at kæmpe sig ind i uddannelsessystemet og ind på arbejdsmarkedet.
  Mathias Corydon er 17 år, og han ville gerne ind på en erhvervsskole. Problemet er dog, at han dumpede sin ene eksamen i matematik, hvor han skulle bruge 02 for at komme ind på erhvervsskolen.
  - Jeg flyttede en del rundt og så blev det for svært for mig at følge med i matematik. Matematikken hoppede fra skole til skole. Så var de lige begyndt på noget nyt, og jeg var lige gået i gang med det, de var færdige med, siger Mathias Corydon til TV SYD.
  Nu bruger han så et år på Grindsted Produktionsskole i håb om at kunne komme videre. Og han holder alle muligheder åbne:
  - Jeg ved det ikke helt endnu, men jeg tænkte på at blive pædagog, siger Mathias Corydon.
  